b'\n_START_ARTICLE_\nS\xc3\xa4\xc3\xa4misk\xc3\xa4kurkkuorneero\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nS\xc3\xa4\xc3\xa4misk\xc3\xa4kurkkuorneero on kooltaan noin 19\xc2\xa0cm pitk\xc3\xa4. Laji on sel\xc3\xa4st\xc3\xa4\xc3\xa4n ja p\xc3\xa4\xc3\xa4st\xc3\xa4\xc3\xa4n oliivinruskea ja p\xc3\xa4\xc3\xa4ss\xc3\xa4 on silm\xc3\xa4n ymp\xc3\xa4rill\xc3\xa4 vaaleankellert\xc3\xa4v\xc3\xa4 rengas. Siivet ovat hieman selk\xc3\xa4\xc3\xa4 ruskeammat. Per\xc3\xa4 ja pyrst\xc3\xb6 ovat v\xc3\xa4ritykselt\xc3\xa4\xc3\xa4n kastanjanruskeat. S\xc3\xa4\xc3\xa4misk\xc3\xa4kurkkuorneeron kurkku on vaalean kellert\xc3\xa4v\xc3\xa4n ruskea. Vatsa on vaalean ruskehtava. S\xc3\xa4\xc3\xa4misk\xc3\xa4kurkkuorneero muistuttaa isolehtiorneeroa (Automolus melanopezus), mutta j\xc3\xa4lkimm\xc3\xa4isell\xc3\xa4 on oranssi kurkku ja silt\xc3\xa4 puuttuu silm\xc3\xa4\xc3\xa4 ymp\xc3\xa4r\xc3\xb6iv\xc3\xa4 rengas.\n_START_SECTION_\nLevinneisyys ja elintavat\n_START_PARAGRAPH_\nS\xc3\xa4\xc3\xa4misk\xc3\xa4kurkkuorneeroa tavataan alueelta, joka ulottuu Keski-Amerikassa Meksikosta Panamaan ja Etel\xc3\xa4-Amerikassa Kolumbiasta etel\xc3\xa4\xc3\xa4n Boliviaan asti ja it\xc3\xa4\xc3\xa4n Venezuelan, Guyanan, Ranskan Guayanan ja Surinamen kautta Brasilian pohjoisosiin. Lajin elinymp\xc3\xa4rist\xc3\xb6\xc3\xa4 ovat kosteat alankomets\xc3\xa4t ja vuorten juurilla sijaitsevat mets\xc3\xa4t. Lajia tavataan p\xc3\xa4\xc3\xa4asiassa 900\xe2\x80\x931\xc2\xa0200 metrin korkeudella merenpinnasta. Linnut el\xc3\xa4v\xc3\xa4t yleens\xc3\xa4 yksin tai pareittain ja voivat my\xc3\xb6s liitty\xc3\xa4 sekaparviin muiden lintujen kanssa. Lintu liikkuu mets\xc3\xa4n keskikerrosten kasvillisuuden joukossa. S\xc3\xa4\xc3\xa4misk\xc3\xa4kurkkuorneerojen pesim\xc3\xa4kausi kest\xc3\xa4\xc3\xa4 maaliskuusta huhtikuulle. Pes\xc3\xa4 kaivetaan t\xc3\xb6rm\xc3\xa4\xc3\xa4n ja naaras munii kahdesta kolmeen valkoista munaa.'